ניצני כתיבה אקדמית: קשיים בעמידה בדרישות הסוגה

**או**

ניצני כתיבה אקדמית: קשיים לשוניים

החל מאוקטובר 2012 אחד המרכיבים של הבחינה הפסיכומטרית הוא כתיבת חיבור, ובשל כך התלמידים המתכוננים לבחינה הפסיכומטרית מתנסים לראשונה בכתיבה אקדמית. התנסות ראשונית זו מתאפיינת בקשיים בולטים בהתאמת תוצרי הכתיבה לדרישות הלשוניות של הסוגה. קשיים אלו באים לידי ביטוי בעיקר בשני תחומים.

ראשית, תלמידים רבים מתקשים להתאים את משלב הכתיבה למקובל בכתיבה אקדמית עיונית. אחד הביטויים הבולטים לבעיה זו הוא מספר גבוה של טעויות הנובעות מתוך ניסיון להגביה את סגנון הכתיבה, ובכלל זה צרימות משלביות רבות וטעויות הרבה מן התחום הסמנטי והלקסיקלי. שנית, תלמידים רבים מתקשים להשתמש כהלכה במילות קישור ובמארגני שיח, והם נוטים לשבץ מילות קישור באופן אוטומטי תוך שימוש בתבנית קשוחה שאינה מתאימה לטקסט הספציפי שלהם.

בבסיס ההרצאה תעמוד השוואה בין חמישים חיבורים של תלמידי תיכון לבין חמישים חיבורים של תלמידים המתכוננים לבחינה הפסיכומטרית. נוסף לאלו נבחנו גם כארבעת אלפים חיבורים של המתכוננים לבחינה הפסיכומטרית, ומהם נדלו חלק מהדוגמות שיוצגו במהלך ההרצאה. תחילה, אראה שהחיבורים הנכתבים בידי התלמידים המתכוננים לבחינה הפסיכומטרית, בשונה מחיבוריהם של תלמידי החטיבה העליונה, מתאפיינים במספר גבוה יותר של טעויות משני הסוגים שהוצגו לעיל. בהמשך אנסה לעמוד על הסיבה האפשרית לשכיחות הרבה של השגיאות הללו דווקא בכתיבתם של המתכוננים לבחינה הפסיכומטרית. לסיום, אציע דרכים מעשיות להתמודד עם הקושי הזה.